ATODIAD 1 - DISGRIFIADAU O'R MEINI PRAWF DETHOL

Presenoldeb 
Os defnyddir presenoldeb yn faen prawf dethol, bydd angen cofnodion presenoldeb diweddar. Wrth ystyried absenoldeb, dylid gofalu na chynhwysir amser a gymerwyd o’r gwaith ar gyfer absenoldeb mamolaeth a thadolaeth; absenoldeb salwch cysylltiedig â mamolaeth, absenoldeb cyn geni, rhieni a dibynyddion; pob absenoldeb cysylltiedig ag anabledd, gan gynnwys absenoldeb salwch cysylltiedig â namau; absenoldeb mabwysiadu; hyfforddiant; iechyd a diogelwch; gwasanaeth rheithgor; dyletswyddau’r Fyddin Diriogaethol neu aelodaeth undeb llafur. Nid yw’r rhestr hon yn hollgynhwysol; os ydych chi’n ansicr am fath penodol o absenoldeb, holwch Bartner Busnes Adnoddau Dynol i gael rhagor o gyngor ac arweiniad. 

Wrth ddefnyddio absenoldeb salwch fel maen prawf, dylai Rheolwyr ystyried lefel yr absenoldeb oherwydd absenoldeb salwch/absenoldeb heb ei awdurdodi. Gellir casglu adroddiadau absenoldeb salwch gan y Tîm Presenoldeb. Y cyfnod absenoldeb sydd i’w ystyried yw’r cyfnod o 3 blynedd cyn i’r cyfnod ymgynghori ffurfiol ddechrau. 

Dylid dyfarnu 5 pwynt yn awtomatig i weithwyr sydd â chofnod presenoldeb o 100%.

5 	  Mae gan y gweithiwr gofnod presenoldeb o 100%
4           Mae presenoldeb y gweithiwr yn < 2% mewn cyfnod o dair blynedd
3           Mae presenoldeb y gweithiwr yn 2% - 3.9% mewn cyfnod o dair blynedd
2           Mae presenoldeb y gweithiwr yn 4% - 5.9% mewn cyfnod o dair blynedd
1           Mae presenoldeb y gweithiwr yn 6% - 7.9% mewn cyfnod o dair blynedd
0           Mae presenoldeb y gweithiwr yn 8%+


Cofnodion disgyblu 
I ddefnyddio cofnodion disgyblu fel maen prawf dethol, gofalwch fod yr holl gofnodion wedi’u diweddaru a bod pob rhybudd yn gyfredol. Ni chaniateir defnyddio rhybuddion sydd wedi dod i ben. Dylid tynnu’r pwyntiau a roddir am rybuddion byw/sydd heb ddod i ben o sgôr y matrics dethol, gyda’r pwysoliad a ddangosir ar Ffurflen y Matrics Dethol ar gyfer Dileu Swyddi. 

Mewn achos lle mae gan weithiwr fwy nag un rhybudd byw am droseddau disgyblu ar wahân, tynnir y sgoriau am bob rhybudd ar wahân, fel y nodir yn y tabl isod. Er enghraifft, bydd -4 am rybudd byw anffurfiol a -6 am rybudd byw ffurfiol ysgrifenedig ar wahân yn golygu mai cyfanswm sgôr yr unigolyn yw -10. 


Sgôr		Y Math o Rybudd

0		Dim disgyblaeth gyfredol
-4		Rhybudd anffurfiol cyfredol 
-6		Rhybudd ysgrifenedig ffurfiol cyfredol
-8		Rhybudd ysgrifenedig terfynol cyfredol
-10		Rhybudd ysgrifenedig terfynol cyfredol a hefyd gamau sy’n agosáu at ddiswyddo		
	
	



Cofnodion Galluogrwydd 
I ddefnyddio cofnodion galluogrwydd fel maen prawf dethol, gofalwch fod yr holl gofnodion wedi’u diweddaru, a bod pob nodyn gwella yn gyfredol. Ni chaniateir defnyddio nodiadau gwella sydd wedi dod i ben. Dylid tynnu’r pwyntiau a roddir am nodiadau gwella byw/sydd heb ddod i ben o sgôr y matrics dethol, gyda’r pwysoliad a ddangosir ar Ffurflen y Matrics Dethol ar gyfer Dileu Swyddi. 

Mewn achos lle mae gan weithiwr fwy nag un nodyn gwella byw ar gyfer pryderon galluogrwydd ar wahân, tynnir y sgoriau am bob nodyn gwella ar wahân, fel y nodir yn y tabl isod. Er enghraifft, bydd -4 am rybudd byw anffurfiol a -6 am rybudd byw ffurfiol ysgrifenedig ar wahân yn golygu mai cyfanswm sgôr yr unigolyn yw -10. 

Sgôr		Y Math o Rybudd

0		Dim rhybudd galluogrwydd
-4                  Cynllun cymorth anffurfiol/cychwynnol
-6		Galluogrwydd cyfredol Cam 1
-8		Galluogrwydd cyfredol Cam 2
-10		Galluogrwydd cyfredol Cam 3 a hefyd gamau sy’n agosáu at ddiswyddo



Perfformiad yn y Swydd 

Ni ddylid dewis perfformiad fel maen prawf ar gyfer dileu swyddi ond os gosodwyd targedau/amcanion ar gyfer pob gweithiwr yn y garfan dileu swyddi trwy’r broses arfarnu a goruchwylio (lle bo hynny’n briodol); ac os lluniwyd adolygiad perfformiad o bob gweithiwr. Bydd angen sicrhau tystiolaeth bod adolygiad wedi’i gynnal a bod targedau clir ar waith yn ystod cyfnod yr adolygiad. Yn achos gweithwyr sydd wedi bod yn absennol am gyfnod sylweddol o amser yn ystod cyfnod yr adolygiad, gall fod yn angenrheidiol estyn y terfyn amser i roi sylw i berfformiad cyn y cyfnod hwnnw o absenoldeb neu wedyn.

5	Bodloni targedau perfformiad a rhagori arnynt
4      	Bodloni targedau perfformiad y rhan fwyaf o'r amser (h.y. bodloni 80% neu fwy o'r targedau perfformiad)
3         	Bodloni targedau perfformiad weithiau (h.y. bodloni 50% neu fwy o'r targedau perfformiad)
2	Methu â bodloni targedau perfformiad y rhan fwyaf o’r amser (h.y. bodloni llai na 50% o’r targedau perfformiad) 
0	Methu â bodloni targedau perfformiad y rhan fwyaf o’r amser (h.y. bodloni llai na 20% o’r targedau perfformiad). 


Cymwysterau a hyfforddiant perthnasol

Wrth ddefnyddio cymwysterau a hyfforddiant yn faen prawf dethol, dylid seilio hynny ar y cymwysterau hanfodol a dymunol neu gyfatebol a restrir ym manyleb person y swydd. Os nad oes angen cymwysterau neu hyfforddiant ar gyfer y swydd, ni ddylid defnyddio’r maen prawf dethol hwn.

5            	 Cymwysterau llawn neu elfennau cyfatebol, fel y nodir ar y fanyleb person
4		 Rhannol gymwys, ac wrthi'n hyfforddi i sicrhau cymhwyster llawn
3		 Rhannol gymwys, a heb fod wrthi'n hyfforddi i sicrhau cymhwyster llawn
2		 Heb gymhwyso'n llawn nac yn rhannol, ond yn hyfforddi i sicrhau cymhwyster llawn
0                     Heb gymwysterau



Gwybodaeth a sgiliau perthnasol

Dylid seilio’r asesiad o wybodaeth a sgiliau ar y rhai a fydd yn ofynnol ar gyfer anghenion parhaus y busnes/gwasanaeth. Dylai’r sgoriau a bennir adlewyrchu’r ystod o wybodaeth a sgiliau sydd gan yr unigolyn sy’n berthnasol i’r swydd. Mae’n bwysig bod cysylltiad uniongyrchol rhwng asesiadau gwybodaeth a sgiliau â rôl y swydd y mae’r unigolyn yn cael ei asesu ar ei chyfer, yn hytrach na chryfderau ehangach o ran sgiliau, oherwydd, er eu bod yn werthfawr, nid oes a wnelo’r rhain ddim â rôl y swydd yr ystyrir ei dileu. Dylai rheolwyr sy'n defnyddio gwybodaeth a sgiliau fel meini prawf dethol ar gyfer dileu swyddi sicrhau eu bod wedi nodi'n glir y wybodaeth a'r sgiliau llawn sydd eu hangen ar gyfer swydd, er mwyn gwneud asesiadau teg.

5                	Yn arddangos yr ystod lawn o wybodaeth a sgiliau sy'n ofynnol ar gyfer y rôl 
4                	Yn arddangos ystod dda o wybodaeth a sgiliau sy'n ofynnol ar gyfer y rôl 
3                 	Yn arddangos peth o'r wybodaeth a'r sgiliau sy'n ofynnol, ond mae bylchau amlwg wrth gymharu â'r sgiliau sy'n ofynnol ar gyfer y rôl 
2                 	Yn arddangos ychydig o wybodaeth a sgiliau mewn perthynas â rôl y swydd, neu wedi cael cyfleoedd cyfyngedig i arddangos sgiliau 
0		Yn meddu ar wybodaeth a sgiliau annigonol i weithredu’n effeithiol heb oruchwyliaeth fanwl 



Hyd y cyfnod gwasanaeth (fel un o nifer o feini prawf yn unig, ac ar ôl cwblhau’r Asesiad Effaith ar Gydraddoldeb)

I osgoi gwahaniaethu annheg, ni chaniateir defnyddio hyd y cyfnod gwasanaeth yn brif faen prawf dethol.  Fodd bynnag, gellir defnyddio hyd y cyfnod gwasanaeth i dorri’r ddadl lle bo gan ddau neu fwy o weithwyr yr un sgôr, ar ôl sgorio’r meini prawf eraill. 

Lle defnyddir hyd y cyfnod gwasanaeth, rhaid i reolwyr sicrhau bod ganddynt ddyddiadau dechrau y gweithwyr gan y Partner Busnes Adnoddau Dynol. Bernir mai'r unigolyn sydd â'r cyfnod gwasanaeth hwyaf, yn ôl y dyddiad dechrau gyda'r awdurdod, fydd y gweithiwr sydd i'w gadw mewn cyflogaeth. Dewisir yr unigolyn sydd â'r cyfnod cyflogaeth byrraf ar gyfer dileu ei swydd. Bydd cyflogaeth yn golygu cyflogaeth gyda Chyngor Sir Caerfyrddin yn unig, ac nid gwasanaeth parhaus llywodraeth leol.

